El marc competencial en matèria d'agricultura, ramaderia i pesca derivat de l'article 116, en concordança amb l'article 110 de l'Estatut d'autonomia, atribueix a la Generalitat, en l'àmbit de les seves competències exclusives i d'una manera íntegra, la potestat legislativa, la reglamentària i la funció executiva mitjançant les quals pot establir polítiques pròpies.
La Llei 18/2001, de 31 de desembre, d'orientació agrària, en els capítols primer, tercer i sisè estableix la conveniència de subscriure contractes entre l'Administració agrària i les explotacions, amb l'adopció d'un règim jurídic de contractes d'explotació, fent ús dels recursos disponibles de la Unió Europea, i de l'Estat, amb l'objectiu de fomentar les activitats respectuoses amb el medi i promoure models específics d'activitat agrària.
En aquest sentit es va aprovar el Decret 50/2007, de 27 de febrer, pel qual es regula el contracte global d'explotació, que posteriorment va ser modificat pel Decret 253/2007, de 20 de novembre.
Ambdós, derogats pel Decret 2/2012, de 3 de gener, pel qual es regula el contracte global d'explotació, amb l'objectiu de facilitar la competitivitat i productivitat en l'àmbit econòmic, i aplicar la racionalització administrativa.
El nou període de programació 2014-2020 de la Política agrària comuna en desenvolupament rural defineix un nou marc normatiu amb el qual es conforma el PDR de Catalunya.
El Reglament (UE) núm. 1305/2013 del Parlament Europeu i del Consell, de 17 de desembre de 2013, relatiu als ajuts al desenvolupament rural mitjançant el Fons Europeu Agrícola de Desenvolupament Rural (FEADER) i pel qual es deroga el Reglament (CE) núm. 1698/2005 del Consell, va dissenyar el nou model del PDR.
En conseqüència, el model de contracte global d'explotació que integra les mesures del PDR que constitueixen una contrapartida a determinades actuacions en el marc d'una explotació agrària requereix adaptar-se a la nova estratègia d'objectius i prioritats.
La innovació jurídica que suposa aquest nou marc normatiu europeu incideix intensament sobre la matèria fins ara regulada en el Decret 2/2012, de 3 de gener, que requeriria una modificació important de l'articulat.
Aquestes modificacions, però, resulten susceptibles de contenir-se en les bases reguladores i les convocatòries dels ajuts corresponents al desenvolupament rural.
D'aquesta manera, es manté la gestió conjunta dels ajuts associats a aquest sistema, però amb una nova regulació que permeti una major agilitat i versatilitat del model de gestió i un impacte en el sector agrari que afavoreixi la reactivació econòmica.
Efectivament, aquesta agilitat s'aconsegueix incorporant els requisits i condicions dels ajuts derivats del nou marc jurídic europeu en les bases reguladores dels ajuts, establertes per ordre del/de la conseller/a d'Agricultura, Ramaderia, Pesca, Alimentació i Medi Natural, atès que han demostrat millores en l'aplicació dels ajuts associats a aquest model contractual.
Essencialment es mantindrà la integració i unificació en la gestió dels ajuts previstos en el Programa de desenvolupament rural de Catalunya (PDR) dirigits a les explotacions agràries, pel fet que ha esdevingut una millora substancial que cal preservar.
Per aquests motius, i amb la finalitat de simplificació global de les normes, s'aprecia la necessitat de derogar aquesta normativa i establir que la regulació del model de gestió d'ajuts associats al contracte global d'explotació s'articuli a través de les bases reguladores que anualment convoquen els ajuts.
Amb aquesta mesura es persegueix facilitar la gestió específica dels ajuts i així incidir millor en la competitivitat i productivitat en l'àmbit econòmic de les explotacions agràries catalanes, així com una racionalització administrativa.
Per tot això, a proposta del conseller d'Agricultura, Ramaderia, Pesca, Alimentació i Medi Natural, d'acord amb el dictamen de la Comissió Jurídica Assessora i amb la deliberació prèvia del Govern,
Es deroga el Decret 2/2012, de 3 de gener, pel qual es regula el contracte global d'explotació.
El Decret 2/2012, de 3 de gener, seguirà essent aplicable als ajuts sol·licitats a l'empara d'aquest Decret abans de l'1 de gener de 2015.